În perioada 17 mai - 21 mai 2024, la Mănăstirea Pantocrator din localitatea Drăgănești-Vlasca, județul Teleorman, cu prilejul hramului, de Sfânta Mironosiță Maria Magdalena, va fi adusă spre închinare Mâna dreaptă a Sfântului Ioan Rusul, de la Sfântul Munte Athos.
Evenimentele vor începe în data de 17 mai, când, la ora 09:00, credincioșii vor avea onoarea de a întâmpina racla și a se închina în fața ei, așezată sub un baldachin special amenajat. Programul liturgic include o slujbă de priveghere pe 17 mai, la ora 21:00, iar pe 18 mai va fi oficiată Sfânta Liturghie la altarul de vară al mănăstirii. În data de 19 mai, de hramul mănăstirii, va avea loc Acatistul Sfintei Maria Magdalena și Sfânta Liturghie Arhierească în aer liber, un moment deosebit pentru toți cei prezenți.
Programul se încheie pe 21 mai, când după Acatistul Sfinților Împărați Constantin și Elena și Sfânta Liturghie, va avea loc plecarea raclei cu Sfintele Moaște. Aceasta este o oportunitate unică pentru credincioși de a se ruga și de a primi binecuvântare în prezența unor relicve importante ale ortodoxiei.
Programul liturgic din perioada acestui pelerinaj
Vineri, 17 Mai
Ora 09:00, întâmpinarea de către poporul drept-credincios a racliei cu mâna dreaptă a Sfântului Ioan Rusul, și așezarea lor spre închinare într-un baldachin special amenajat la Mănăstirea Pantocrator.
Ora 21:00, conform cu tradiția Sfintei Mănăstiri Pantocrator, va avea loc în biserica mare, închinată Sfântului Ioan Teologul, o slujbă de priveghere compusă din: Slujba Sfântului Maslu, Paraclisul Sfântului Ioan Rusul și Sfânta și Dumnezeiasca Liturghie.
Sâmbătă, 18 Mai
Ora 9:00, Acatistul Sfântului Ioan Rusul și Sfânta Liturghie oficiată la altarul de vară al mănăstirii.
Ora 17:00, Vecernia și Litia săvârșită de către părinții Sfintei Mănăstiri Pantocrator.
Duminica Sfintelor Femei Mironosițe, 19 Mai, hramul Mănăstirii Pantocrator
Ora 8:30, Acatistul Sfintei Maria Magdalena, ora 9:15, Sfânta Liturghie Arhierească oficiată de către un sobor de arhierei, în aer liber, la altarul de vară cu hramul Schimbarea la Față.
Ora 18:00, Vecernia
Luni, 20 Mai
Ora 8:30, Acatistul Sfintei Maria Magdalena și Sfânta Liturghie.
Ora 18:00, Vecernia și Litia
Marți, 21 Mai
Ora 8:30, Acatistul Sfinților Împărați Constantin și Elena, urmat de Sfânta Liturghie.
Ora 16:00, Plecarea Sfintelor Moaște